KUALA LUMPUR - Ketua Polis Negara, Tan Sri Khalid Abu Bakar mengesahkan anggota Polis Marin yang diculik dan dilarikan oleh kumpulan pengganas di sebuah resort di Pulau Mabul, baru-baru ini berada dalam keadaan selamat.

Khalid berkata, ia berdasarkan keterangan dan maklumat daripada keluarga mangsa yang dihubungi Konstabel Zakiah Aleip, 26, malam tadi.

Beliau bagaimanapun enggan mendedahkan butiran lanjut mengenai keadaan semasa mangsa namun menjelaskan, pihak polis mempunyai pelbagai perancangan melalui operasi yang dijalankan untuk menyelamatkannya.

Beliau berkata demikian selepas menyampaikan sumbangan Aidilfitri kepada anggota polis di sini, sebentar tadi.

Sabtu lalu, Koperal Abdul Rajah Jamuan, 32, maut manakala Konstabel Zakiah, masih hilang selepas kejadian tembakan dengan kumpulan lelaki bersenjata dalam satu serangan hendap di Mabul Water Bungalows Resort, Pulau Mabul, Sabah. - <strong>BH Online</strong>