Indianapolis - Perjalanan terakhir seorang ‘wira kecil’ yang tewas dalam pertarungan melawan kanser otak diwarnai dengan kehadiran ramai watak adiwira kegemarannya, lapor media semalam.

Ketika keranda berisi mayat Brayden Denton dibawa ke tanah perkuburan, enam pengusung memakai kostum seperti Spider-Man, Thor, Hulk, Superman, Iron Man dan Batman bagi mengenang minat mendalam ditunjuk kanak-kanak terbabit ketika hayatnya.

Menurut ibu Denton, Staci, melihat mereka membawa keranda Denton, dia berpendapat pasti anaknya sangat teruja kerana memang itulah dunia yang diimpikannya.

“Sejak April tahun lalu Denton menghidapi kanser otak dikenali Diffuse Intrinsic Pontine Glioma (DPIG).

“Sejak itu dia berjuang untuk sembuh dan menjalani 30 sesi rawatan radiasi,” katanya.
Sepanjang waktu itu, kata Staci, Denton, 5, mengekalkan minatnya terhadap watak adiwira terutama Spider-Man.

Menghargai minat ditunjuk Denton, mereka turut menghadiahkan kek hari lahir dengan tema Spider-Man kepada budak terbabit.

“Walaupun Denton teramat lemah, dia tidak pernah melepaskan peluang menonton Spider-Man,” katanya.

Idea menggunakan watak adiwira untuk majlis pengebumian Denton diilhami ayahnya selepas budak terbabit meninggal dunia pada 8 Mei lalu.

Staci yang memakai baju Spider-Man ketika ditemui berkata, di mata Denton, seseorang yang berpakaian kemas bukanlah individu memakai sut dan tali leher. - Agensi