TEMERLOH - Unit Tindakan Khas Narkotik Ibu Pejabat Polis Daerah Temerloh menahan dua lelaki dan seorang wanita dalam 'Ops Tapis' di sebuah ladang kelapa sawit dekat Kampung Sungai Semut, Lanchang dekat sini, awal pagi semalam.

Ketua Polis Daerah Temerloh Asisten Komisioner Anuar Othman berkata, dalam serbuan pada 3.30 pagi itu polis menemui sebuah beg galas mengandungi 79 paket berisi serbuk putih dan ketulan hijau dipercayai dadah jenis heroin seberat 501.8 gram.

"Polis turut menemui lima paket plastik kecil lut sinar berisi serbuk kristal disyaki dadah jenis syabu seberat 3.45 gram yang kesemuanya bernilai hampir RM20,000," katanya kepada pemberita di sini hari ini.

Anuar berkata, mereka yang ditahan ialah warga tempatan berumur lingkungan 23 hingga 32 tahun dan ketiga-tiga mereka dipercayai sedang berurusan menjual dadah dalam sebuah khemah, ketika ditahan.

"Dipercayai ladang tersebut dijadikan sebagai 'port' pengedaran dadah sekitar Lanchang, Mentakab dan Temerloh yang telah beroperasi sejak enam bulan lalu.

Kesemua mereka ditahan di Balai Polis Temerloh untuk disiasat mengikut Seksyen 39B Akta Dadah Berbahaya 1952, Seksyen 12 (2) Akta Dadah Berbahaya dan Seksyen 15(1)(A), katanya. - BERNAMA