<p style="text-align: justify;"></p>
<p style="text-align: justify;">PERTH - Pesawat P-8 Poseidon milik tentera Amerika Syarikat (AS) yang dilengkapi kamera definisi tinggi dan beberapa alatan pengesan canggih dianggap sebagai pesawat peninjau paling moden di dunia.</p>
<p style="text-align: justify;">Pada mulanya kehadiran kapal terbang canggih itu dianggap mampu merungkai misteri kehilangan sebuah pesawat milik Sistem Penerbangan Malaysia (MAS) sejak 8 Mac lalu.</p>
<p style="text-align: justify;">Namun kemampuan P-8 Poseidon kini dilihat sebagai terbatas.</p>
<p style="text-align: justify;">Tentera AS menghantar dua pesawat Poseidon yang dilengkapi kamera, radar dan pengesan infra merah yang direka khas untuk mengesan objek di dasar lautan.</p>
<p style="text-align: justify;">Bagaimanapun, peralatan canggih tersebut tidak banyak membantu dalam misi mencari pesawat MH370.</p>
<p style="text-align: justify;">Malah kru-kru Poseidon lebih banyak melihat dari tingkap pesawat untuk mengesan sebarang serpihan.</p>
<p style="text-align: justify;"><a href="http://mynewshub.my/wp-content/uploads/P-8.jpg"><img class="aligncenter size-medium wp-image-256659" alt="" src="http://mynewshub.my/wp-content/uploads/P-8-300x187.jpg" width="300" height="187" /></a></p>
<p style="text-align: justify;">Seorang juruterbang P-8 Poseidon, Leftenan Komander David Mims berkata, ini adalah kali pertama beliau berada di Lautan Hindi yang dianggap kawasan pencarian paling mencabar untuk dirinya.</p>
<p style="text-align: justify;">"Sangat ganjil apabila terbang di lautan ini kerana anda tidak melihat sebarang pulau dan juga kapal di laut.</p>
<p style="text-align: justify;">"Di sini kosong, tiada apa di sini. Ia sangat ganjil," katanya.</p>
<p style="text-align: justify;">Pesawat MH370 yang membawa seramai 239 penumpang dan anak kapal itu terhempas di selatan Lautan Hindi ketika dalam penerbangan dari Kuala Lumpur menuju ke Beijing pada 8 Mac lalu.</p>
<p style="text-align: justify;">Sehingga kini tiada serpihan pesawat itu dijumpai dan semua objek yang dikesan oleh pesawat peninjau yang menyertai usaha mencari disahkan sebagai sampah selain peralatan menangkap ikan. - Reuters</p>