KUALA LUMPUR - Pada waktu banyak pihak mengecam badan bukan kerajaan (NGO), Negara-Ku oleh aktivis pembangkang, Datuk S. Ambiga kerana memperjuangkan kesamarataan setiap agama di Malaysia, Pertubuhan IKRAM Malaysia (IKRAM) pula menyokong penubuhan NGO itu.

Presidennya, Dr. Mohd. Parid Sheikh Ahmad berkata, IKRAM menyambut baik penubuhan gerakan Negara-Ku kerana didakwa diwujudkan atas kesedaran dan rasa prihatin terhadap konflik dan ketegangan politik, ketaksuban kaum dan agama yang semakin meruncing.

"IKRAM menyokong gerakan Negara-Ku atas keinginan untuk melihat Malaysia menjadi negara yang lebih baik seperti yang terdapat dalam piagam Negara-Ku. IKRAM berpandangan satu inisiatif yang serius perlu diambil untuk meredakan ketegangan yang timbul.

IKRAM percaya Perlembagaan Persekutuan, Perjanjian Malaysia dan Rukun Negara boleh menjadi asas bagi mengembalikan keharmonian, keamanan dan kemakmuran. Asas-asas ini pernah menjadi faktor kejayaan negara," dakwanya melalui satu kenyataan media hari ini.

Sehubungan itu, Mohd. Parid berkata, IKRAM menyeru lebih banyak organisasi dan tokoh untuk menyertai Negara-Ku bagi mengukuhkan usaha untuk menyatupadukan rakyat demi kestabilan negara.

Media semalam melaporkan penubuhan Negara-Ku seolah-olah mempunyai matlamat yang sama seperti Suruhanjaya Antara Agama (IFC) iaitu memperjuangkan kesamarataan setiap agama di Malaysia.

Ia kerana Negara-Ku turut dianggotai tiga NGO yang selama ini memperjuangkan pluralisme iaitu Persatuan Hak Asasi Manusia (Hakam), Majlis Perundingan Agama Bagi Buddha, Kristian, Hindu, Sikh dan Taiosme Malaysia (MCCBHST).

Penubuhan Negara-Ku juga seakan-akan menyamai amalan agenda Gene Sharp iaitu satu aliran pemikiran barat yang menggunakan peranan pertubuhan semata-mata mahu meruntuhkan mana-mana kerajaan sedia ada terutama kerajaan Islam melalui 197 cara.