ARAB SAUDI - Sebuah agensi media Arab Saudi melaporkan seorang suami yang merupakan peminat fanatik bola sepak telah menggariskan beberapa peraturan yang harus dipatuhi isterinya di sepanjang musim Liga Piala Dunia Fifa 2014 berlangsung.

Antara peraturan yang perlu dipatuhi termasuklah larangan membeli-belah pada hari perlawanan bola yang telah dijadualkan berlangsung.

“Si suami turut menyatakan kepada isterinya supaya menjauhkan diri daripadanya ketika dia mungkin mengalami tekanan emosi kerana bimbang isterinya dijadikan sasaran untuk melepaskan geramnya.

“Selain itu, suaminya juga turut melarang isterinya daripada memberikan komen jika dia sedang berada dalam keadaan sangat gembira atau amat marah,” lapor sebuah agensi berita, Ain Al Yamn.

Mengulas lanjut, suaminya turut memberi amaran terhadap ledakan sorakannya yang mungkin akan mengganggu atau menakutkan isterinya apabila menonton perlawanan penting serta menegaskan peraturan tersebut hanya akan berakhir sebaik tamat wisel terakhir bagi perlawanan akhir liga tersebut.

Menurut laporan media itu lagi, penduduk Arab merupakan antara peminat fanatik bola sepak di dunia dan dilaporkan, penggemar bola sepak di Arab Saudi jarang terlepas dari menonton setiap perlawanan bola sepak Piala Dunia yang kini sedang berlangsung di Brazil.