ARAU - Trio memanah Sabah memperbaharui rekod acara compound lelaki berpasukan Sukan Malaysia (Sukma) dalam pertandingan yang berlangsung di Politeknik Tuanku Syed Sirajuddin di sini hari ini.

Gandingan Wong Co Wan, Mecedger Sage Edie dan John Reginald itu cemerlang dengan panahan 224 mata, mengatasi rekod Sukma yang dipegang trio Sarawak pada 215 mata ketika Sukma Pahang 2012.

Trio Sabah itu menewaskan pasukan Melaka yang dibarisi oleh Muhammad Zainurrin Zainuddin, Muhammad Fazreen Fadzly dan Muhammad Nor Faiz Ab Aziz dengan 210 mata.

Pasukan Terengganu (Lutfil Hadi Mohd Yusof, Ahmad Alif Fadhululah Alwi, Danial Misban) pula meraih pingat gangsa dengan 216 mata menewaskan trio Selangor (Hay Cheng Feng, Muhammad Ashraff Mohd Adzema, Muhammad Arif Mohd Zaidi) dengan jumlah mata yang sama.

Pada aksi penentuan, trio Terengganu menang dengan tiga kali 'shoot out'.

John berkata beliau tidak menyangka dapat membantu pasukan Sabah meraih pingat emas serta memperbaharui rekod kejohanan dalam penampilan pertamanya pada Sukma.

"Saya tidak sangka mata pungutan kami memecah rekod Sukma. Sasaran kami hanya untuk meraih pingat emas sahaja, kami berlatih selama tiga minggu sebelum Sukma kali ini," katanya.

Trio wanita Sabah turut meraih pingat emas dalam berpasukan wanita menerusi gandingan Roniza Shafiqa Ronnie Ong, Diana Tsen Mei dan Camilly Cynthia Louis dengan 212 mata.

Sabah menewaskan Wilayah Persekutuan (Sazatul Nadhirah Zakaria, Nur Farah Muhammad Anuar dan Nur Liyana Atiqah Luqman) yang meraih pingat perak dengan 209 mata.

Trio Johor (Nur Fatah Nordin, Ummi Khadijah Mohd Fadzil, Farhani Jimale pula meraih pingat gangsa, mengetepikan pasukan Terengganu (Nurul Iryani Muda, Syaliaty Izzuany Sulaiman dan Norfazielah Azhar) dengan 210-207. - BERNAMA