TUARAN - Sebanyak RM2 juta pinjaman di bawah Skim Pembiayaan Mikro-i Bazar Ramadan diluluskan kepada 847 peniaga dan penjaja di Sabah tahun ini, kata Menteri Kerajaan Tempatan dan Perumahan negeri Datuk Seri Hajiji Noor.

Beliau berkata, skim itu dikhususkan bagi membantu penjaja dan peniaga kecil memulakan perniagaan sepanjang bulan Ramadan ini.

"Ini adalah pinjaman yang istimewa kerana ianya diberikan tanpa faedah khas untuk peniaga yang menjual makanan pada bulan Ramadan sahaja," katanya kepada pemberita selepas melancarkan skim Mikro-i Bazar Ramadan di Dewan Persidangan Majlis Daerah Tuaran, di sini, hari ini.

Hajiji yang juga Pengerusi Majlis Perunding Penjaja negeri berkata Pejabat Perdagangan Dalam Negeri, Koperasi dan Kepenggunaan sedang berusaha untuk memberi ruang kepada lebih 2,000 penjaja dan peniaga yang tidak mendapat kelulusan permohonan pinjaman itu.

"PPDNKK akan berusaha untuk menyampaikan permohonan ini kepada pihak kementerian untuk meluluskan tambahan peruntukkan dalam masa terdekat ini di Sabah" katanya.

Menerusi skim itu, peniaga diberi pinjaman berlandaskan syariah tanpa cagaran sehingga RM3,000 untuk dijadikan modal perniagaan pada bulan Ramadan dengan kadar bayaran balik dua bulan selepas pinjaman.

Beliau berkata, kerajaan negeri juga sedang mencari kawasan yang sesuai bagi menempatkan peniaga dan penjaja yang menjalankan perniagaan di tepi jalan bagi menjamin keselamatan serta menjaga kebajikan mereka selain mengelakkan kesesakan lalu lintas.

Dalam perkembangan lain, Hajiji yang juga anggota Dewan Undangan Negeri Sulaman berkata sistem laluan dua hala menuju ke pekan Tuaran kini dalam perancangan bagi mengurangkan kesesakan lalu lintas terutama pada waktu puncak.

Beliau berkata, laluan dua hala itu akan dibina bermula daripada bulatan Berunggis menghala ke Pekan Tuaran.

"Di kawasan pekan juga, saya meminta majlis daerah supaya mencari kawasan untuk memperbanyakkan lagi tempat meletakkan kereta supaya tidak sesak terutamanya semasa tamu dan majlis keramaian," katanya. - BERNAMA