KUALA LUMPUR - Lembaga Tabung Haji (TH) menjangka membelanjakan kira-kira RM130 juta sebagai subsidi bagi jemaah haji tahun ini.

Menteri di Jabatan Perdana Menteri Datuk Seri Jamil Khir Baharom berkata ini kerana TH masih mengekalkan kos mengerjakan haji pada kadar RM9,980 seorang sedangkan kos sebenar tahun ini meningkat kepada RM16,155.

Kos sebenar mengerjakan haji pada 2013 ialah RM15,555 seorang.

"Tahun ini TH memberi subsidi RM6,175 seorang berbanding RM5,755 pada 2013," katanya kepada pemberita selepas Majlis Penyerahan Sumbangan dan Penghargaan Sahabat Korporat TH Bagi Musim Haji 2014M/1435H di sini hari ini.

Beliau menarik perhatian bahawa peningkatan kos sebenar haji adalah disebabkan kos penginapan, makanan serta pengangkutan bagi jemaah haji yang meningkat saban tahun.

Pada majlis itu, TH menerima sumbangan wang tunai dan barangan keperluan jemaah haji bernilai RM10 juta daripada 41 sahabat korporatnya.

Turut hadir Pengerusi TH Datuk Seri Abdul Azeez Abdul Rahim dan Pengarah Urusan Kumpulan dan Ketua Pegawai Eksekutif TH Tan Sri Ismee Ismail.

Dalam pada itu, kaedah terbaharu untuk mengawal selia pengendalian umrah  dijangka diketahui susulan mesyuarat Jawatankuasa Khas Pengendalian Pakej Umrah minggu depan.

Menteri Pelancongan dan Kebudayaan Datuk Seri Mohamed Nazri Abdul Aziz berkata selain menetapkan mekanisme pengawalseliaan pakej umrah, ia juga  akan membincangkan soal harga pakej umrah, kempen kesedaran orang ramai dan status siasatan kes-kes penipuan umrah yang dikesan.

Beliau menjawab soalan Senator Datuk Megat Zulkarnain Omardin pada persidangan Dewan Negara hari ini tentang pengendalian pakej umrah di negera ini.

"Jawatankuasa khas ini akan bertindak sebagai penyelaras tentang isu-isu berhubung pengendalian umrah dan ia akan turut memperincikan keperluan mewujudkan lesen khas umrah dan penetapan harga minimum pakej umrah," katanya. - BERNAMA