KUALA LANGAT - Tiga lelaki ditahan kerana dipercayai menembak rambang seorang lelaki dengan senapang angin di Jalan Jugra berhadapan Taman Banting Baru dekat sini semalam.

Jurucakap polis berkata kejadian 5 petang itu menyebabkan Mohd Syukur Shafie, 31, seorang kerani sekolah cedera di dahi.

Beliau berkata ketika itu mangsa berada di dalam kereta yang dipandu adik iparnya.

Mangsa menerima rawatan di Hospital Banting, katanya kepada Bernama.

Timbalan Ketua Jabatan Siasatan Jenayah (Risikan dan Operasi) Selangor, ACP Roslan Radzi mengesahkan penahanan ketiga-tiga suspek yang berumur antara 24 hingga 34 tahun.

Motif kejadian masih disiasat.- BERNAMA