<p style="text-align: justify;">KUALA LUMPUR - <strong>“Diamlah Ridhuan... anda cuma seorang perosak kepada negara!”.</strong></p>
<p style="text-align: justify;">Itu reaksi Setiausaha Pemuda MIC, Arvin Krishnan ke atas Prof. Madya Dr. Mohd. Ridhuan Tee berhubung kenyataan pensyarah itu tentang kaum Melayu Malaysia seperti dipetik mynewshub.my daripada sebuah portal berita hari ini.</p>
<p style="text-align: justify;">Arvin berkata, Polis Diraja Malaysia (PDRM) perlu mengambil tindakan Akta Hasutan ke atas Ketua Jabatan, Jabatan Kenegaraan dan Ketamadunan Universiti Pertahanan Nasional Malaysia (UPNP) tersebut.</p>
<p style="text-align: justify;">“Kenapa PDRM tidak bertindak segera ke atas kenyataan ini. Ketua Polis Negara perlu bertindak segera walaupun dia (Ridhuan Tee) seorang pensyarah universiti pertahanan.</p>
<p style="text-align: justify;">“PDRM perlu bertindak tanpa takut dan memihak. PDRM perlu mengambil tindakan untuk menghalang insiden buruk 13 Mei daripada berulang,” tegasnya melalui satu kenyataan media hari ini.</p>
<p style="text-align: justify;">Ridhuan dalam kenyataannya itu antara lain menyentuh tentang satu artikel berhubung 10 sumbangan bukan Melayu kepada negara ini berbanding orang Melayu.</p>
<p style="text-align: justify;">Antaranya Ridhuan menegaskan orang bukan Islam bukan penyumbang terbesar pendapatan cukai kepada negara sebaliknya Petronas dan GLC yang lain.</p>
<p style="text-align: justify;">Ridhuan turut menyentuh tentang penyumbang pingat sukan Olimpik 2012 bukan Melayu iaitu Lee Chong Wei dan Pandela Rinong yang ditonjolkan sedang Mokhtar Dahari, Kamarudin Maidin, keluarga Misbun Sidek pernah memberi sumbangan serupa.</p>
<p style="text-align: justify;">Arvin seterusnya mendakwa, kenyataan rasis Ridhuan itu akan menghancurkan kemakmuran negara.</p>
<p style="text-align: justify;">“Jangan merendahkan pencapaian jaguh negara. Adik beradik Sidek, Mokthar Dahari masih menjadi inspirasi kita kerana mereka membuat kita bangga.</p>
<p style="text-align: justify;">“Diam sahajalah kalau anda tidak boleh apa yang baik selain menimbulkan rasis yang remeh,” tegas Arvin. - mynewshub.my</p>