<p style="text-align: justify;">TELUK INTAN - Calon DAP Pilihan Raya Kecil (PRK) Parlimen Teluk Intan, Dyana Sofya Mohd Daud menegaskan beliau tidak kisah dianggap pengkhianat Melayu.</p>
<p style="text-align: justify;">Wanita berusia 27 tahun itu berkata, beliau tidak akan mempedulikan tohmahan seumpama itu kerana yakin beliau bukan pengkhianat seperti yang dianggap sesetengah pihak.</p>
<p style="text-align: justify;">"Saya percaya saya bukan pengkhianat Melayu, jadi perkara itu tidak menjejaskan saya langsung.</p>
<p style="text-align: justify;">"Saya tidak kisah apa orang nak cakap...biar dia cakap. Tidak semestinya kita terima," katanya pada sidang media di bilik gerakan DAP, di sini, sebentar tadi.</p>
<p style="text-align: justify;">Pada sidang media sama, Dyana Sofya turut mengakui menerima pendapat yang diutarakan bekas Perdana Menteri, Tun Dr Mahathir Mohamad terhadap dirinya.</p>
<p style="text-align: justify;">"Bagi saya, saya terima pendapat beliau (Dr Mahathir) dan saya rasa ibu bapa saya juga terima pendapat beliau," katanya mengulas pandangan Dr Mahathir yang menyifatkan beliau sekadar 'window dressing' atau peragaan untuk DAP menarik sokongan pengundi. - <strong>BH Online</strong></p>