<p style="text-align: justify;">KUALA LUMPUR - Setiausaha Politik Lim Kit Siang, Dyana Sofya Mohd. Daud mendakwa Universiti Teknologi Mara (UiTM) Shah Alam menganjurkan satu seminar memburuk-burukkan agama Kristian dalam kalangan pelajar universiti itu pada 6 Mei lalu.</p>
<p style="text-align: justify;">Beliau mendakwa, Seminar Kalimah Allah dan Kristologi Nusantara di Dewan Agong Tuanku Canselor UiTM tersebut dianjurkan oleh Akademi Pengajian Islam Kontemporari (ACIS) Warisan Ibnu Aaby dan Majlis Agama Islam Selangor (MAIS).</p>
<p style="text-align: justify;">"Seminar ini mendapat sokongan akhbar Utusan Malaysia, Kumpulan Karangkraf, TV Al-Hijrah, Zikay Group dan Pantai Bharu Group of Companies. Semua mahasiswa yang mengikuti kursus termasuk Sejarah Malaysia dan Hubungan Etnik diminta hadir ke seminar tersebut dengan pelepasan kuliah diberikan kepada yang hadir.</p>
<p style="text-align: justify;">"Saya mendapat tahu isi kandungan seminar tersebut di adakan dengan niat memomokkan agama Kristian di mata peserta-peserta seminar. Antaranya satu sesi khas berjudul ‘Ancaman Kristianisasi’ yang menyalahkan Kristianisasi sebab utama berlakunya murtad dalam kalangan umat Islam," dakwanya melalui satu kenyataan media hari ini.</p>
<p style="text-align: justify;">Sehubungan itu, Dyana Sofya yang juga bekas graduan UiTM mendakwa berasa amat kecewa dengan pendekatan yang diambil oleh UiTM untuk memomokkan agama Kristian tersebut.</p>
<p style="text-align: justify;">Beliau turut mempertikaikan pengurusan UiTM kerana tidak mempertimbangkan perasaan mahasiswa, tenaga pengajar dan staf beragama Kristian di universiti itu.</p>
<p style="text-align: justify;">"Apakah perasaan mereka melihat universiti tempat mereka menuntut ilmu dan mencari sumber rezeki memburukkan agama mereka," soalnya. - mynewshub.my</p>