SINGAPURA - Singapura kini menjadi bandar keempat termahal di dunia bagi golongan ekspatriat dan kedua termahal di Asia, menurut kaji selidik kos sara hidup terbaharu, Mercer.

Negara itu naik satu tangga berbanding tahun lalu untuk berada di belakang Luanda di Angola, N'Djamena di Chad serta Hong Kong.

Ketua Global Mobiliti Mercer, Ed Hannibal berkata, kedudukan negara di kebanyakan rantau terjejas oleh situasi semasa dunia termasuk pergolakan ekonomi dan politik telah menyebabkan turun naik mata wang, inflasi kos untuk barangan, perkhidmatan serta turun naik dalam harga penginapan.

"Walaupun Luanda dan N'Djamena bukan kota metropolitan, namun ia boleh dikategorikan sebagai bandar termahal berikutan barangan import terhad.

"Di samping itu, keperluan mencari tempat penginapan yang selamat juga menjadi cabaran buat golongan itu,"katanya, laporan dipetik dari CNA.