KOTA BHARU - Polis menahan seorang lelaki yang dipercayai terbabit dalam 10 kes penipuan dan samun sejak Januari di sekitar daerah Kota Baharu, Ahad lepas.

Ketua Polis Kelantan Datuk Mazlan Lazim berkata suspek berusia 30 tahun itu ditahan di Taman Uda Murni di sini pada 1 pagi.

"Suspek dipercayai sedang menunggu mangsa terbaru di kawasan berkenaan, berlaku sedikit pergelutan ketika anggota polis cuba menahannya namun suspek berjaya ditahan," katanya kepada pemberita di Ibu Pejabat Polis Kontinjen Kelantan hari ini.

Beliau berkata siasatan awal mendapati modus operandi kes itu didalangi dua individu yang menggunakan laman sesawang mudah.my untuk mencari mangsa sebelum bertemu dengan tujuan membeli telefon bimbit.

"Apabila bertemu dengan mangsa, suspek akan mengacukan sepucuk pistol tiruan dan merampas kesemua barang berharga yang ada pada mangsa," katanya.

Mazlan berkata suspek dipercayai aktif melakukan aktiviti itu sejak awal tahun ini.

"Kita masih menjalankan operasi bagi mengesan seorang lagi rakan suspek dan kita dapati jumlah kerugian yang dialami kesemua mangsa adalah antara RM3,000 dan RM5,000," katanya.

Beliau berkata suspek kini ditahan reman tujuh hari.

Kes disiasat mengikut Seksyen 36(1) Akta Senjata Api 1960 kerana menunjukkan senjata api tiruan dan jika sabit kesalahan, boleh dipenjara setahun atau denda RM5,000 atau kedua-duanya sekali.- BERNAMA