LABUAN - Polis memburu seorang tahanan warga Filipina yang meloloskan diri dari lokap Ibu Pejabat Polis Daerah (IPD) Labuan, pagi tadi.

Dalam kejadian jam 5 pagi itu, Ajiri Ajiban, 26, yang dalam tahanan reman berhubung kes rompak bersenjata, dipercayai menyerang dua anggota polis sebelum merampas kunci dan melarikan diri bersama seorang lagi tahanan.

Seorang lagi tahanan dikenali sebagai Azman Muhammad, bagaimanapun ditahan semula di pekarangan IPD Labuan, manakala Ajiri masih diburu.

Ketua Polis Daerah Labuan, Superintendan Adzhar Othman, berkata polis sedang menjalankan gerakan mengesan suspek dan orang ramai yang mempunyai maklumat diminta menghubungi IPD Labuan di talian 087-412572. - <strong>BH Online</strong>