<p style="text-align: justify;">KUALA LUMPUR - Menyegerakan pelaksanaan Indeks Maqasid Syariah Antarabangsa adalah antara empat resolusi yang dicapai pada seminar antarabangsa dua hari 'Penghayatan Wasatiyyah Dalam Kerangka Maqasid Syariah' yang berakhir Khamis.</p>
<p style="text-align: justify;">Pengarah Institut Wasatiyyah Malaysia (IWM) Mohd Yusof Din berkata seminar yang dihadiri kira-kira 700 peserta itu turut mencadangkan kerajaan merakyatkan pendekatan wasatiyyah atau sikap bersederhana.</p>
<p style="text-align: justify;">Selain itu, katanya, seminar itu merumuskan Malaysia sebagai peneraju pendekatan wasatiyyah perlu memainkan peranan dalam menyebar luas dan memberi pemahaman mengenai wasatiyyah kepada masyarakat.</p>
<p style="text-align: justify;"><strong>"Pengkaderan generasi baharu sebagai penerus kesinambungan wasatiyyah turut dicadangkan untuk tindakan seterusnya oleh kerajaan," katanya semasa membentangkan resolusi seminar itu di Dewan Besar, Menara Felda di sini.</strong></p>
<p style="text-align: justify;">Seminar yang dirasmikan Perdana Menteri Datuk Seri Najib Tun Razak pada Selasa malam, ditutup Khamis oleh Menteri di Jabatan Perdana Menteri Datuk Seri Jamil Khir Baharom.</p>
<p style="text-align: justify;">Mohd Yusof berkata kesemua resolusi mengenai wasatiyyah itu perlu diangkat sebagai 'suara bersama' dan seterusnya dipanjangkan kepada barisan kepimpinan negara dan masyarakat secara keseluruhannya.</p>
<p style="text-align: justify;">Kesemua kertas kerja mengenai wasatiyyah itu dibentangkan beberapa ilmuwan antaranya dari Malaysia, Jordan, Kuwait, Arab Saudi, Qatar dan Indonesia.</p>
<p style="text-align: justify;">Perdana menteri dalam ucapan perasmiannya mahu Malaysia memainkan peranan ke arah penubuhan Indeks Maqasid Syariah Antarabangsa bagi mengukur komitmen sesebuah negara Islam dalam melaksanakan syariat Islam.</p>
<p style="text-align: justify;">Bercakap kepada pemberita, Jamil Khir menarik perhatian bahawa persiapan awal ke arah pelaksanaan perkara itu telah dijalankan sejak cadangan pertama perdana menteri dalam amanatnya pada Perhimpunan Agung Umno tahun lepas.</p>
<p style="text-align: justify;">Beliau berkata jika dilaksanakan, indeks itu antara lain akan menjadi kayu pengukur kepada sistem ekonomi berteraskan Islam, pengurusan ibadat dan halal sesebuah negara.</p>
<p style="text-align: justify;">Mengenai empat resolusi dicapai pada seminar antarabangsa itu yang antara lain turut mahu pelaksanaan indeks Maqasid Syariah Antarabangsa itu disegerakan, Jamil Khir berkata ia akan dipanjangkan kepada pihak kerajaan dan akan diteliti bagi tindakan segera dan tindakan jangka masa panjang.</p>
<p style="text-align: justify;">Terdahulu, Jamil Khir dalam ucapannya berkata kerajaan telah menunjukkan kejayaan dalam mencapai objektif Maqasid Syariah iaitu dalam memelihara kesejahteraan rakyat yang terletak dalam lima teras iaitu menjaga agama, akal, intelek, keturunan dan harta.</p>
<p style="text-align: justify;">Ini termasuk dalam menjaga agama dengan menyediakan fasiliti ibadat yang mencukupi, memastikan akal masyarakat dari segi ilmu pengetahuan terjaga dengan menubuhkan sekolah dan juga menyediakan peruntukan tertinggi dalam Bajet 2014 bagi sektor pendidikan dan sebagainya. - BERNAMA</p>
<p style="text-align: justify;"></p>