KULAIJAYA - Polis meminta orang ramai yang mempunyai maklumat berkaitan kes langgar mengakibatkan kematian Lans Koperal Mohd Azuan Abdullah Isnin lepas, tampil membantu siasatan.

Pengarah Jabatan Pencegahan dan Pembanterasan Jenayah Bukit Aman Datuk Ayub Yaakob berkata maklumat orang ramai amat penting bagi menyelesaikan kes itu.

"Kita sedang adakan siasatan secara terperinci dan cuba kenal pasti suspek yang berkaitan.

Kita berharap agar dapat selesaikan kes ini secepat mungkin agar mereka yang bertanggungjawab ini dapat dihadapkan ke muka pengadilan," katanya kepada pemberita selepas menyampaikan bantuan kepada keluarga Allahyarham di rumahnya di sini hari ini.

Pada 26 Mei lepas, Mohd Azuan, yang juga anggota Unit Rondaan Bermotosikal (URB) Ibu Pejabat Polis Daerah Kerian, maut manakala rakannya cedera parah selepas dirempuh kereta dinaiki penjenayah, dipercayai terlibat dalam satu kes samun di Batu 10 menghala Alor Pongsu dekat Parit Buntar.

Ayub menyifatkan kematian Mohd Azuan satu kehilangan besar bagi Polis Diraja Malaysia (PDRM) kerana Allahyarham seorang anggota polis yang berdedikasi, bertanggungjawab dan berdisiplin sehingga terpilih menganggotai URB bagi Kontinjen Polis Perak.

Terdahulu, Ayub merasmikan Simposium Polis Bantuan SeMalaysia dalam satu majlis berasingan di Johor Baharu.

Beliau meminta polis bantuan terus memantapkan diri dengan ilmu, kemahiran dan sikap yang baik ketika berdepan orang awam sewaktu menjalankan tugas.

Katanya, mereka juga mestilah sentiasa peka dengan keadaan sekeliling agar dapat menyalurkan maklumat kepada pihak berkuasa secara langsung dan membantu anggota polis.

Ayub juga berkata mereka tidak seharusnya berasa rendah diri dengan jawatan polis bantuan sebaliknya bangga dengan gelaran itu kerana tanggungjawabnya sama penting dengan anggota PDRM.

Setakat ini, sejumlah 30,000 polis bantuan telahpun dilantik bagi membantu agensi kerajaan dan swasta menjaga keselamatan pengunjung serta aset mereka.

Turut hadir pada majlis itu Ketua Polis Johor Datuk Mohd Mokhtar Mohd Shariff. - BERNAMA