KUALA LUMPUR - RapidKuantan menambah dua laluan baharu ke Balok Makmur dan Pusat Pembangunan Kemahiran Pahang (PSDC) di Pahang bermula 1 Jun ini.

Ketua Pegawai Eksekutif Rapid Bus Sdn. Bhd., Datuk Ir. Zohari Sulaiman berkata, jarak keseluruhan operasi laluan baharu itu sepanjang 25 kilometer untuk laluan 600 dan 7km bagi laluan 603.

"Salah satu laluan akan beroperasi dari Hentian Bandar ke Balok Makmur melalui Beserah. Sementara, satu lagi laluan dengan jarak keseluruhan 7km akan beroperasi antara Hentian Bandar ke PSDC melalui Jalan Galing.

“RapidKuantan akan menyediakan lima buah bas untuk laluan 600 dengan kekerapan 30 minit dan sebuah bas untuk laluan 603 dengan kekerapan 20 hingga 30 minit.  Kami menyediakan perkhidmatan ini bagi memenuhi permintaan orang ramai dan ‘Tahun Melawat Malaysia 2014’,” katanya melalui satu kenyataan media hari ini.

Zohari berkata, perjalanan laluan 600 dari Hentian Bandar ke Balok Makmur akan melalui Beserah, Pantai Batu Hitam dan Balok Jaya, manakala laluan 603 dari Hentian Bandar ke PSDC akan melalui Masjid Negeri, Jaya Gading seterusnya Kolej PSDC.

RapidKuantan mula beroperasi pada 1 Disember 2012 di tiga laluan dengan 32 buah bas.

Pada Ahad ini, perkhidmatan RapidKuantan akan meliputi 15 laluan dengan 80 bas dan menyasarkan memberi kemudahan pengangkutan kepada lebih 13,000 penumpang sehari.

Perkhidmatan RapidKuantan meliputi Pekan, Sungai Lembing, Bukit Sagu, Permatang Badak, Kampung Ubai dan tempat tumpuan pelancong seperti Teluk Cempedak dan Gambang Water Park Resort.