KUALA LUMPUR - Suruhanjaya Pencegahan Rasuah Malaysia (SPRM) sedang memburu dalang kepada satu sindiket sindiket menjual pasport palsu di negara ini.

Pengarah Bahagian Siasatan SPRM, Datuk Mohd. Jamidan Abdullah berkata, pihaknya percaya dalang itu akan dapat diberkas berikutan penahanan dua anggota sindiket itu malam tadi.

“SPRM menahan dua lelaki berusia lingkungan akhir 20-an disyaki terbabit dalam sindiket menjual pasport palsu malam tadi.

“Sindiket itu menjual pasport antarabangsa Malaysia yang mengandungi butiran palsu untuk kegunaan warga asing. Kedua-dua mereka ditahan dalam satu operasi di sekitar Puchong, Selangor antara pukul 11 dan 11.30 malam tadi,” katanya melalui satu kenyataan media hari ini.

Mohd. Jamidan menjelaskan, pasukan penyiasat SPRM menahan seorang daripada individu berkenaan ketika mereka sedang cuba memberi rasuah bagi tujuan mendapatkan pasport antarabangsa Malaysia untuk kegunaan warga asing.

Menurutnya, SPRM turut merampas wang tunai hampir RM70,000 dipercayai untuk bayaran pasport kepada anggota sindiket semasa serbuan itu dilakukan.

Jelasnya, kedua-dua suspek dibawa ke Ibu Pejabat SPRM untuk membantu siasatan dan dijangka akan dibebaskan pada hari ini dengan jaminan wang.

Menurutnya, operasi itu hasil kerjasama antara Jabatan Imigresen dan SPRM yang merupakan salah satu langkah proaktif dalam menangani isu sindiket seperti i

“SPRM yakin penangkapan ini akan membuka jalan untuk mengesan dalang sebenar sindiket terbabit,” katanya. - mynewshub.my

&nbsp;