London – Demi untuk cantik, ada wanita sanggup melakukan apa sahaja termasuk prosedur yang menyakitkan.

Ia termasuk prosedur untuk memendekkan jari kaki bagi membolehkan seseorang wanita itu kelihatan cantik ketika memakai kasut tumit tinggi, terutama yang terbuka di bahagian depan.

Melalui prosedur berkenaan, doktor akan mengikis lebihan tulang di bahagian jari dan kemudiannya menyedut lebihan lemak di bahagian tersebut.

Selain itu, lebihan tulang akan digergaji dan kemudiannya ia dicantum semula dengan menggunakan skru.

Prosedur ngeri ini telah menjadi popular di Amerika Syarikat dan kini ia semakin berkembang di negara Eropah.

Namun pakar perubatan memberi amaran kerana prosedur memotong tulang kaki secara terbuka itu akan menyebabkan komplikasi darah beku dan kesakitan berpanjang di bahagian jari.

Dalam masa sama, ia mengakibatkan seseorang pesakit mengalami kesukaran berjalan secara normal selama beberapa bulan.