NEW YORK CITY (Amerika Syarikat) - Samsung memperkenalkan tablet baru setebal 6.6 milimeter (mm) dengan teknologi skrin yang dimajukan untuk menambah baik paparan imej dan video di sini, hari ini.

Tablet paling nipis dikeluarkan Samsung setakat ini ditawarkan dalam dua versi iaitu 8.4 inci dan 10.5 inci serta dilengkapi teknologi skrin Super AMOLED WQXGA beresolusi 2560 x 1600 dengan nisbah kontras 100,000:1.

Ia hanya seberat 465 gram bagi model 10.5 inci dan 294 g bagi 8.4 inci dan kedua-dua setebal 6.6 milimeter.

Penggunaan skrin Super AMOLED ini menghasilkan paparan lebih jelas selain imej yang lebih vivid.

Pelarasan skrin juga berubah secara automatik berdasarkan aplikasi yang diguna serta keadaan pencahayaan sekeliling.

Kuasa bateri tablet juga dapat tahan kira-kira 11 jam kerana penggunaan Super AMOLED yang tidak memerlukan cahaya belakang selain mod 'Battery Saving'.

Galaxy Tab S juga mempunyai pengimbas cap jari dan menggunaan OS Android 4.4 (Kitkat).

Ia boleh didapati dengan setoran 16GB atau 32GB serta pilihan rangkaian Wi-Fi sahaja atau Wi-Fi bersama LTE.

Samsung Galaxy Tab S akan mula dijual dengan harga AS$399 (RM1,280) bagi versi 8.4 inci (Wi-Fi) dan AS$499 (RM1,600) bagi versi 10.5 inci di Amerika Syarikat mulai Julai, diikuti pasaran lain selepas itu. - Harian Metro