KUALA LUMPUR - Canselor Jerman, Angela Merkel hari ini menghubungi Perdana Menteri Datuk Seri Najib Tun Razak untuk melahirkan ucapan takziah kepada Malaysia susulan tragedi pesawat Malaysia Airlines MH17 terhempas di timur Ukraine, Khamis lepas.

Menurut seorang pegawai Pejabat Perdana Menteri, Najib menerima panggilan telefon itu di kediaman peribadi beliau di sini.

"Dalam perbualan itu, Merkel mengucapkan takziah kepada Malaysia susulan tragedi MH17 dan menyatakan kesediaan Jerman untuk membantu Malaysia," katanya.

Merkel turut merakamkan perhargaan atas usaha yang dilakukan Malaysia dalam menangani insiden itu.

Persetujuan yang dicapai hasil perbincangan antara Najib dan Alexander Borodai, ketua wilayah lokasi MH17 terhempas, menyaksikan mayat-mayat mangsa dapat dikeluarkan dari kawasan nahas dan dua 'kotak hitam' MH17, yang mungkin membawa pencerahan mengenai apa yang berlaku, diserahkan kepada Malaysia untuk tujuan siasatan.

Penerbangan MH17 yang membawa 298 penumpang termasuk 43 warga Malaysia sedang dalam perjalanan dari Amsterdam ke Kuala Lumpur apabila ia dipercayai ditembak dan terhempas di wilayah Donetsk.

Susulan kejadian itu, Najib menerima panggilan beberapa pemimpin termasuk Presiden Rusia Vladimir Putin dan Setiausaha Agung Pertubuhan Bangsa-bangsa Bersatu Ban Ki-moon.

Turut menghubungi Najib sebelum ini ialah Perdana Menteri Australia Tony Abbott, Perdana Menteri New Zealand John Key dan Perdana Menteri Britain David Cameron. - BERNAMA