LONDON – Aktres Emma Watson kini disiasat pihak berkuasa selepas dakwaan pembantu rumahnya bekerja secara haram di kediamannya yang bernilai kira-kira RM10 juta.

Siasatan dijalankan bagi mengetahui sama ada pembantu rumahnya itu hanya mempunyai visa pelancong, sekali gus menghalangnya daripada bekerja di negara berkenaan.

Wanita itu ditahan selepas pihak berkuasa curiga bagaimana dia mendapat wang untuk tinggal di negara tersebut.

Jika sabit kesalahan menggaji pekerja asing secara haram, Watson yang melakonkan watak Hermione Granger dalam filem Harry Potter boleh dikenakan denda.

Watson menggunakan khidmat wanita itu di apartmennya di New York tahun lepas dan wanita itu kemudiannya dibayar untuk membantunya di London.

Pelakon cantik itu telah menetap di Amerika Syarikat kerana menuntut di Universiti Brown di Rhode Island. Dia kini berada di London untuk menghadiri parti Cool Britannia di Downing Street, malam ini.