BUTTERWORTH - Dua mayat dipercayai warga asing ditemui dengan beberapa kesan tikaman di tepi landasan keretapi di Kampung Jawa, Perai di sini pagi tadi.

Jurucakap polis berkata mayat ditemui kira-kira pukul 9.15 pagi berdekatan antara satu sama lain.

"Satu mayat ditemui dengan lapan kesan tikaman di dada, perut, tangan, belakang serta bahu, manakala satu lagi terdapat kesan kelar di leher dan tikaman di dada, rusuk dengan perut terburai," katanya.

Dua buah basikal turut ditemui berhampiran mayat yang dipercayai milik mangsa.

Pihak polis percaya kedua-duanya dalam perjalanan pulang dari kilang tempat mereka bekerja.

Ketua Polis Daerah Seberang Perai Tengah, ACP Rusli Mohd Noor berkata tiada dokumen pengenalan diri ditemui pada kedua-dua mayat.

"Kita sedang siasat motif kejadian dan kita minta sesiapa yang mempunyai maklumat atau melihat kejadian agar menghubungi balai polis berdekatan bagi membantu siasatan," katanya. - BERNAMA