KUALA LUMPUR - Sebanyak 29,788 kes denggi dilaporkan di seluruh negara sejak 1 Januari hingga 26 April lalu berbanding cuma 7,912 kes bagi tempoh sama tahun lalu. 

Menteri Kesihatan, Datuk Seri Dr. S.Subramaniam berkata, statistik tersebut menunjukkan peningkatan sebanyak 277 peratus kes denggi. 

“Jumlah keseluruhan kematian akibat denggi pula sebanyak 66 kematian berbanding 15 kematian pada tahun 2013 iaitu peningkatan sebanyak 340 peratus.

“Pada minggu lalu sahaja sebanyak 974 kes denggi dilaporkan. Bagaimana secara keseluruhannya kes denggi di seluruh negara menunjukkan tren penurunan kerana pada minggu sebelumnya sebanyak 1,252 kes denggi dilaporkan,” katanya melalui satu kenyataan media hari ini. 

Subramaniam turut memaklumkan, sebanyak 241 lokasi wabak dilaporkan di 11 negeri dan daripada jumlah tersebut, 30 lokasi merupakan kawasan panas dan 15  merupakan wabak tak terkawal.

Justeru, beliau menyeru orang ramai supaya memberi kerjasama dalam aktiviti pencegahan dan kawalan demam denggi. 

Menurutnya, walaupun bilangan kes menunjukkan penurunan waktu ini, orang ramai dinasihatkan supaya tidak alpa dan menjaga serta memastikan persekitaran mereka bebas daripada pembiakan aedes. 

“Dengan perubahan cuaca yang tidak menentu, risiko penularan denggi juga boleh meningkat. Jika tiada tempat pembiakan aedes, perubahan cuaca tidak akan memberi kesan kepada kejadian demam denggi,” katanya. - mynewshub.my