Porth - Ganja yang dianggarkan bernilai £1 juta (RM5.5 juta) ditemui ditanam di tiga tingkat sebuah bekas kelab malam.

Polis menemui lebih 1,000 pokok dadah itu ketika menyerbu bekas tapak kelab malam Apollo di bandar ini di Wales.

Menurut jurucakap polis, bangunan tiga tingkat itu hanya dikosongkan kira-kira tiga bulan lalu.

Dua lelaki yang dipercayai warga asing ditahan kerana disyaki terbabit dalam aktiviti menanam ganja berkenaan.

Kawasan bar dan dewan tari dalam bangunan itu didapati diubah suai untuk dijadikan kawasan yang luas bagi menanam ganja berkenaan.

Tingkat satu digunakan untuk menanam anak pokok sementara tingkat bawah dan dua digunakan untuk menempatkan pokok yang peringkat usia pertengahan dan matang.

Pokok yang sudah matang yang ditemui di tingkat atas bangunan sudah sedia untuk dituai dan menurut pegawai, ia hanya mengambil masa beberapa minggu atau hari saja untuk dijual.

Sarjan Rhondda Chris Peters berkata, ia penemuan terbesar dan tepat pada masanya.

“Ia operasi terbesar dan paling canggih pernah saya temui. Ia mampu menghasilkan dadah bernilai jutaan dolar dalam tempoh 12 bulan,” katanya. - Agensi