KUALA LUMPUR - Kelewatan menyiapkan infrastruktur Sukan Malaysia (SUKMA) di sesebuah negeri tidak sepatutnya timbul kerana tawaran untuk menjadi tuan rumah diberikan empat tahun lebih awal, Dewan Negara diberitahu, hari ini.

Timbalan Menteri Belia dan Sukan (KBS), Datuk M Saravanan, berkata tawaran awal itu secara jelas memberi peluang dan ruang kepada negeri yang dipilih untuk menyediakan dan menyiapkan segala kemudahan termasuk kompleks sukan tepat pada masanya.

"Pembinaan kemudahan untuk SUKMA adalah di bawah tanggungjawab kerajaan negeri yang menjadi tuan rumah.

"Antara punca kelewatan penyediaan kemudahan di kompleks atau gelanggang SUKMA adalah disebabkan kelewatan untuk menyediakan spesifikasi, kelewatan mengeluarkan tender serta kelewatan pengeluaran surat tawaran kepada syarikat yang berjaya," katanya pada persidangan Dewan Negara, di sini, hari ini.

Beliau berkata demikian ketika menjawab soalan Senator Datuk Jamilah Sulaiman yang ingin tahu mengapakah hampir setiap kali SUKMA diadakan, pihak penganjur akan menghadapi masalah menyiapkan kompleks sukan.

Menjawab soalan tambahan Jamilah, Saravanan berkata, kementerian melalui beberapa agensi seperti Majlis Sukan Negara sentiasa berusaha mengadakan pelbagai program sukan mengikut keperluan semasa bagi memastikan kompleks SUKMA yang dibina digunakan sewajarnya selepas kejohanan tamat. - BERNAMA