Umum telah sedia maklum bahawa laman web Kickstarter.com merupakan satu laman 'crowdfunding' (pembiayaan umum) untuk mendapat pembiayaan orang ramai untuk projek-projek persendirian dalam bidang teknologi, seni dan lain-lain.

Namun seorang pemuda dari Columbus, Amerika Syarikat yang bernama Zack Danger Brown telah tampil dengan sebuah projek membuat salad kentang dengan meletakkan sasaran pembiayaan hanya USD10. Tetapi apa yang berlaku jauh dari jangkaannya.

Beliau menyasarkan USD10 sebagai sasaran dan menjangkakan, paling banyak pun beliau boleh mendapat USD 60 dari projek suka-sukanya itu. Tetapi, sehingga ke hari ini, beliau telah berjaya mengumpul lebih USD53,890 untuk projeknya itu, Wow!

Kisahnya begini, dalam empat bulan lalu, pihak pengurusan Kickstarter.com telah mengawal ketat syarat-syarat untuk mewujudkan projek di laman tersebut.

Ini sedikit-sebanyak menjengkelkan sesiapa yang ingin memulakan projek di laman itu. Namun kini peraturan telah di longgarkan dan mana-mana projek yang didaftarkan boleh berjalan selagi ia tidak menyalahi undang-undang atau tertakluk dalam industri yang dikawal kerajaan.

Sekilas pandang, mungkin anda terfikir tiada siapa yang akan menyokong projek yang kelihatan agak pelik ini. Ternyata pencipta projek ini hanya mahu membuat lawak. Namun mungkin kerana penerangan yang jujur dan tulus ikhlas telah menghiburkan pembaca dan menyebabkan mereka ingin menyokong projek tersebut dengan duit mereka sendiri.

“I’m making potato salad.

Basically I’m just making potato salad. I haven’t decided what kind yet. “

Begitulah penerangan mengenai projek salad kentang yang dimulakan Danger. Buat pengetahuan anda, para pemberi sumbangan dan penyokong projek ini bukanlah untuk mendapat resipi salad kentang atau apa, tetapi kerana projek ini melambangkan kebebasan untuk memulakan projek di Kickstarter.com setelah ia melonggarkan kawalan ke atas laman web tersebut.

Tidak sangka dengan sambutan yang menggalakkan, beliau telah menambah sasaran pembiayaan yang baru, antaranya :

$250 – Better mayonnaise (from the natural foods section)

$300 – Call a chef to get a better recipe

$350 – Make way more potato salad and probably do a third recipe.

dan kini beliau menambah pilihan untuk mendapatkan kemeja-T dengan sokongan USD35.

Ini sememangnya projek Kickstarter paling lucu pernah dibuat dan apa yang mengagumkan ialah ia berjaya melepasi nilai sasarannya berkali-kali ganda. Rasanya kita tidak akan menjumpai projek selucu ini lagi dalam masa terdekat.

Sumber: <a href="https://www.kickstarter.com/projects/324283889/potato-salad" target="_blank">Kickstarter</a>

Oleh: <strong>hzqahmd</strong>