KUALA LUMPUR - Selangor menghidupkan peluang untuk merangkul gelaran Liga Super musim ini selepas mengutip tiga mata berharga, hasil kemenangan 3-0 ke atas Sarawak di Stadium Shah Alam, malam Sabtu.

Kejayaan tersebut membuka peluang skuad 'Gergasi Merah' itu untuk mengintai gelaran selepas mengumpul 40 mata, dengan hanya ketinggalan satu mata di belakang pendahulu liga, Johor Darul Ta'zim (JDT).

Bagaimanapun, Selangor perlu bijak memanfaatkan sepenuhnya kelebihan bermain di gelanggang sendiri apabila menentang pasukan tercorot PKNS FC pada perlawanan pelengkap musim, Rabu ini.

JDT pula perlu mencapai kemenangan mutlak ke atas Sarawak pada perlawanan terakhir di Stadium Negeri, Kuching, untuk mengesahkan gelaran juara liga musim ini.

PKNS FC akan diturunkan beraksi dalam Liga Perdana musim depan manakala nasib Perak dan Angkatan Tentera Malaysia (ATM), yang berada di ambang zon penyingkiran, akan ditentukan selepas perlawanan terakhir, Rabu ini. ATM akan berdepan dengan Sime Darby FC di Stadium Majlis Perbandaran Selayan manakala Perak menghadapi Pahang di Stadium Perak.

Pada pertemuan Selangor dengan Sarawak, penyerang import dari Brazil, Paulo Rangel menjadi wira pasukan Selangor apabila menyumbat dua gol pada minit ke-42 dan 60 manakala Ahmad Hazwan Bakri melengkapkan jaringan empat minit kemudian.

Sementara itu, Pahang, yang juara Piala FA, mengesahkan kedudukan tangga ketiga musim ini selepas mengalahkan PKNS FC 2-1 di Stadium Darul Makmur, Kuantan.

Azidan Sarudin berjaya memecah kebuntuan menerusi gol pertama pada minit ke-46 sebelum Mohd Saiful Nizam Miswan menggandakan jaringan pada minit ke-52.

Gol saguhati pasukan pelawat disumbangkan oleh Karlo Primorac pada minit ke-88.

Perak membuat kejutan apabila mengalahkan Lions XII 2-0 di Stadium Jalan Besar, Singapura.

Perak membuka jaringan pada minit ke-17 menerusi penyerang import berasal dari Nigeria, Abdulafees Abdulsalam sebelum Milan Purovic mengesahkan kemenangan bagi pasukan pelawat pada minit ke-65.

Sementara itu, Sime Darby terikat 1-1 dengan T-Team di Stadium Majlis Perbandaran Selayang.

T-Team bermula garang apabila penyerang import Patrich Wanggai dari Indonesia membuka jaringan seawal minit kelapan sebelum Mohd Fadzli Saari menyamakan kedudukan Sime Darby pada minit ke-22. - BERNAMA