KUALA LUMPUR - Kementerian Kesihatan menyerbu sebuah gudang penyimpanan hub antarabangsa di Kawasan Perdagangan Bebas Lapangan Terbang Antarabangsa Kuala Lumpur (KLIA) di sini pada 6 Jun lalu.

Ketua Pengarah Kesihatan, Datuk Dr. Noor Hisham Abdullah berkata, gudang itu diserbu kerana menjalankan aktiviti pembungkusan dan penjualan ubat perangsang seks serta ubat-ubatan preskripsi untuk pasaran antarabangsa secara haram.

"Seramai 10 pegawai Cawangan Penguatkuasa Farmasi Selangor dan Bahagian Perkhidmatan Farmasi Kementerian Kesihatan telah menyerbu gudang ini.

"Sebanyak 181 jenis ubat kebanyakannya terdiri daripada ubat generik bagi rawatan mati pucuk seperti sildenafil, tadalafil dan juga ubat lain seperti ubat generik untuk darah tinggi, anti kolestrol dan antibiotik bernilai kira-kira RM12.4 juta dirampas," katanya melalui satu kenyataan media hari ini.

Noor Hisham berkata, ubat-ubatan yang dirampas itu didapati melanggar Akta Racun 1952, Peraturan Kawalan Dadah dan Komestik 1984 dan Akta Hak Cipta 1987 kerana beberapa ubat mati pucuk terbabit masih berpaten.

Beliau menjelaskan, sindiket pengedaran ubat-ubatan itu dianggotai beberapa syarikat di India, Singapura dan Malaysia dan kebanyakan pelanggan mereka beralamat di Amerika Syarikat (AS).

Jelasnya, ubat-ubatan itu dihantar ke gudang di Malaysia tersebut oleh pengilang di India melalui pesanan sebuah syarikat di Singapura.

Katanya, gudang itu berperanan sebagai hub penyimpanan dan pembungkusan ubat-ubatan terbabit sebelum ia dihantar kepada pelanggan di AS melalui bungkusan yang diikrarkan sebagai suplemen kesihatan.

“Jualan kepada orang ramai dibuat secara dalam talian dengan domain berpusat di London,” katanya.

Kata beliau, sindiket itu didapati telah beroperasi di Malaysia sejak pertengahan Mac tahun lalu dengan bilangan bungkusan yang dihantar lebih 1,000 bungkus sehari.

Syarikat yang beroperasi di Malaysia menyediakan pekerja yang telah dilatih untuk memberikan perkhidmatan menyemak e-mel, memilih, melabel ubat dan membuat tugas pembungkusan serta penghantaran.

"Siasatan lanjut akan dijalankan dan orang perseorangan serta syarikat yang didapati bersalah akan dituduh di mahkamah," katanya. - mynewshub.my