KUALA LUMPUR - Dewan Pemuda PAS (DPP) Perak mengarahkan jenteranya menangguhkan semua aturcara kempen Pilihan Raya Kecil (PRK) Teluk Intan berikutan kemangkatan Almarhum Sultan Perak, Sultan Azlan Shah.

Ketuanya, Dr. Raja Ahmad Iskandar Al-Hiss berkata, arahan itu berkuatkuasa sehingga Majlis Permakaman Almarhum Sultan Perak yang mangkat pada hari ini selesai.

"DPP Perak meminta semua Pemuda PAS Kawasan dan Cawangan menangguhkan segala bentuk program sehingga majlis permakaman.

"Bersempena PRK Teluk Intan yang sedang berlangsung juga, kami telah mengarahkan dengan serta-merta agar semua aktiviti yang telah dirancang ditangguhkan sementera," katanya melalui satu kenyataan media hari ini.

Raja Ahmad berkata, DPP Perak turut mengarahkan Pemuda PAS Cawangan dan Kawasan mengadakan majlis tahlil dan doa selamat

"Penangguhan ini bagi memberi peluang untuk semua petugas Pemuda PAS memberi penghormatan kepada keluarga diraja tersebut.

"Pengormatan ini penting kerana institusi diraja amat penting dalam masyarakat kita," katanya.

Beliau turut menyarankan Suruhanjaya Pilihan Raya Malaysia (SPR) menangguhkan sebarang bentuk kempen sehingga selesai majlis permakaman esok. - mynewshub.my