KUALA LUMPUR - Petronas memberi jaminan insiden talian paip gas Sabah-Sarawak (SSGP) di kawasan berhampiran Bukit Beriwan terbakar lalu meletup tidak memberi kesan ke atas masyarakat di kawasan tersebut.

Petronas dalam satu kenyataan media memberitahu, kawasan masyarakat terdekat lebih 10 kilometer (km) dengan lokasi kejadian kebakaran tersebut.

"Tiada sebarang kecederaan dilaporkan sehingga hari ini dan kejadian tersebut tidak menjejaskan masyarakat berhampiran kawasan paip tersebut.

"Semua langkah sewajarnya telah diambil untuk memastikan kawasan insiden itu terkawal dan selamat," kata kenyataan itu hari ini.

Menurut kenyataan itu, Petronas akan berhubung dengan penduduk kawasan berhampiran untuk memberi maklumat situasi terkini berhubung kejadian tersebut.

Kata kenyataan itu, Petronas sedang bekerjasama dengan pihak berkuasa untuk menyiasat punca kejadian tersebut dan kerja-kerja membaik pulih sedang giat dilaksanakan.

Media pada 10 Jun lalu melaporkan penduduk di Bukit Beriwan diarah mengosongkan kediaman mereka awal pagi ini ekoran kebakaran talian paip gas SSGP yang terletak berhampiran kawasan itu.

Kebakaran berpunca kebocoran pada paip gas kira-kira pukul 1.55 pagi itu didakwa mencemaskan penduduk kerana bunyi letupan dan api marak boleh dilihat jelas dari perairan Sabah dan negara jiran, Brunei.

Petronas Carigali Sdn. Bhd. (Petronas Carigali) memaklumkan, kebakaran berlaku kira-kira 135 kilometer (km) dari Terminal Minyak dan Gas Sabah di Kimanis, Sabah yang merupakan titik permulaan talian paip gas tersebut.

Kebakaran bagaimanapun berjaya dipadamkan tanpa melibatkan sebarang kecederaan dan insiden tidak diingini. - mynewshub.my