<p style="text-align: justify;">BESUT - Pergerakan Pemuda UMNO akan mengadakan perjumpaan tertutup dengan rakan pemuda dari parti komponen Barisan Nasional (BN) termasuk MCA, Gerakan dan MIC untuk memberi penjelasan berhubung hukum hudud.</p>
<p style="text-align: justify;">Ketuanya Khairy Jamaluddin, berkata perjumpaan itu perlu diadakan segera supaya semua pihak mendapat penjelasan yang betul dan tepat mengenai hukum itu daripada pihak yang arif tentang hudud.</p>
<p style="text-align: justify;">Katanya, pergerakan pemuda UMNO mendapati anggota daripada komponen BN masih kurang faham hingga menyebabkan mereka membuat pelbagai andaian dan tidak menerima hukum hudud setakat ini.</p>
<p style="text-align: justify;">“Pandangan dan pegangan pergerakan pemuda adalah tidak berbeza dengan pandangan UMNO yang menerima hukum hudud sebagai hukum Allah," katanya kepada pemberita di Besut petang, semalam.</p>
<p style="text-align: justify;">Beliau berkata, pergerakan itu juga akan menganjurkan satu forum bagi memperjelaskan berhubung pelaksanaan hukum hudud di negara ini dalam jangka dua minggu lagi.</p>
<p style="text-align: justify;">Khairy berkata, beberapa tokoh agama dan pakar undang-undang sivil dan syariah akan dijemput menghadiri forum itu.</p>
<p style="text-align: justify;">“Antara tokoh yang bakal dijemput termasuk bekas Mufti Perlis, Dr Mohd Asri Zainul Abidin dan beberapa tokoh lain," katanya. - BERNAMA</p>