PETALING JAYA - Komplot untuk menggulingkan Tan Sri Abdul Khalid Ibrahim memasuki fasa terbaharu apabila wujud usaha untuk meraih sokongan majoriti ahli Kelab Penyokong Kerajaan Selangor (BBC) bagi mendapat undi tidak percaya terhadap Menteri Besar Selangor itu.

Bagaimanapun, usaha itu kini berhadapan cabaran apabila ada dalam kalangan wakil rakyat Pakatan Rakyat yang dikatakan enggan bersubahat dalam gerakan itu.

Strategi yang dikenali sebagai 'Langkah 28' itu dikatakan dilancar bagi mendapatkan sekurang-kurangnya 28 daripada 31 ahli BBC yang mewakili Parti Keadilan Rakyat (PKR), PAS dan DAP.

Selepas Pilihan Raya Umum ke-13 lalu, PKR memenangi 14 kerusi Dewan Undangan Negeri, manakala PAS dan DAP masing-masing menguasai 15 kerusi menjadikan jumlah keseluruhan kerusi yang dimenangi Pakatan Rakyat sebanyak 44.

Daripada jumlah itu, 10 wakil rakyat dilantik sebagai exco, masing-masing seorang speaker dan timbalan speaker, selain Abdul Khalid sendiri sebagai Menteri Besar.

'Langkah 28' dikatakan kesinambungan daripada 'Langkah Kajang' yang dirancang PKR sebelum ini, bagaimanapun ia gagal menyingkirkan Abdul Khalid.

Menurut sumber dalaman parti itu, 'Langkah 28' yang dipercayai didalangi seteru politik Abdul Khalid menghadapi masalah untuk meyakinkan wakil rakyat PAS bagi memberi tekanan supaya Menteri Besar itu berundur.

Wakil rakyat PAS dikatakan memboikot mesyuarat khas BBC yang diadakan di bangunan Annex, SUK Selangor, Selasa lalu yang sepatutnya membincangkan mengenai undi tidak percaya terhadap Abdul Khalid.

"Difahamkan hanya dua wakil rakyat PAS yang hadir pada mesyuarat itu iaitu Ahli Dewan Undangan Negeri (Adun) Lembah Jaya, Khasim Abdul Aziz dan Adun Hulu Kelang, Saari Sungib.

"Agenda asal mesyuarat sememangnya untuk membincangkan mengenai undi tidak percaya, namun terpaksa diubah kerana tiada majoriti wakil rakyat PAS," kata sumber itu.

Dipercayai tindakan wakil rakyat PAS memboikot mesyuarat tersebut adalah tindak balas susulan daripada mesyuarat Majlis Setiausaha Pakatan Rakyat yang diadakan pada Isnin malam, sehari sebelum mesyuarat BBC.

Difahamkan kepimpinan PAS Pusat yang hadir pada mesyuarat itu menyatakan pendirian untuk tidak tunduk kepada desakan mana-mana pihak jika berlakunya pertukaran Menteri Besar Selangor.

Ahli Jawatankuasa PAS Pusat, Dr Dzulkefly Ahmad yang hadir pada mesyuarat itu bagaimanapun enggan 'buka mulut' mengenai hasil perbincangan mengenai krisis kepimpinan di Selangor membabitkan kedudukan Menteri Besar.

"Maaf...maaf saya tidak boleh komen mengenai hal itu sehingga selesai mesyuarat Jawatankuasa PAS Pusat minggu ini atau minggu hadapan," katanya ketika dihubungi mStar Online. - <strong>mStar Online</strong>