Bagan Datoh - “Sebanyak kira kira 3,000 biji kelapa bulat akan dihantar ke pasar Borong di Selayang, Kuala Lumpur, setiap dua hari sepanjang Ramadan ini dan saya kini sedang berusaha mencari bekalan kelapa bulat tambahan sebanyak 60,000 biji menjelang Aidilfitri kelak,” kata Omar Saffian, 71, pemborong kelapa dari Kampung Sungai Nipah, di sini, yang sejak 15 tahun lalu membekalkan kelapa untuk pasaran tempatan terutama ibu negara.

Menurutnya, bekalan kelapa dari kawasan Parlimen Bagan Datoh mencukupi untuk kegunaan sepanjang Ramadan dan menjelang Aidilfitri dengan harganya yang menggalakkan, sekali pun berdepan kelapa import dari Indonesia di pasaran tempatan Omar berkata, di Bagan Datoh, terdapat lebih 30,000 ekar kebun kelapa jenis ‘Malaya Tall’ (kelapa tinggi) berusia lebih 50 tahun dimiliki 5,500 pekebun kecil tempatan “Harga bersih kelapa bulat di ladang bagi gred A, B, dan C antara 70 sen hingga RM1.20 sen sebiji, sementara harga kelapa yang rosak isinya dijual 40 sen sebiji.

“Purata pekebun kecil memperoleh pendapatan antara RM200 hingga RM500 sepanjang Ramadan hasil jualan kelapa kepada peraih tempatan,” katanya ketika ditemui, di sini, semalam.

Katanya, dia kebiasaannya menerima permintaan daripada peruncit meminta ditambah bekalan terutama seminggu lagi menjelang hari raya.

Menurut pembeli dan pekebun kecil kelapa, Ramly Hussein, 56, dari Bagan Pasir, di sini, berkata, dia membekalkan lebih 150,000 biji kelapa bulat sepanjang Ramadan dan menjelang Aidilfitri kepada peruncit dan pemborong di Kuala Lumpur.

“Tahun ini pengeluaran kelapa di ladang sangat menggalakkan kerana tidak berdepan penyakit,” katanya yang mempunyai 40 pekebun kecil menjadi pelanggan tetap membekalkan kelapa kepadanya setiap hari.

Ramly berkata, dia aktif dalam urus niaga kelapa selama kira-kira 30 tahun dan meminta kepada Kementerian Pertanian dan Industri Asas Tani supaya mengehadkan kelapa import dari negara jiran kerana kelapa tempatan masih mampu memenuhi permintaan pada musim perayaan termasuk dari kilang.

Sementara itu, Pengerusi Pertubuhan Peladang Kawasan (PPK) Bagan Datoh, Che Ros Osmam, 65, berkata, kelapa import dari Indonesia yang memenuhi pasaran tempatan menyebabkan perjalanan urus niaga kelapa bulat tempatan agak lembab.

“Pada musim perayaan inilah memberi peluang kepada pekebun kecil menambah pendapatan, tetapi jika kelapa import di bawa masuk tanpa sekatan, ia akan menjejaskan pendapatan pekebun kecil,” katanya. - <strong>myMetro Online</strong>