KUALA LUMPUR - Syarikat pengurusan sisa pepejal, Alam Flora Sdn. Bhd. (Alam Flora) memberi jaminan tahap kebersihan 58 bazar Ramadan yang diuruskan syarikat itu di sekitar ibu negara sentiasa berada dalam keadaan memuaskan.

Ketua Pegawai Eksekutif Alam Flora, Mohd. Zain Hassan berkata, lebih 300 orang pekerja dan 23 lori mengutip sampah disediakan di bazar-bazar Ramadan terbabit untuk memastikan kebersihan di kawasan tersebut sejak bulan puasa bermula.

"Mereka ini ditempatkan bagi memastikan kerja-kerja pembersihan serta kutipan sisa domestik dan pukal dijalankan dengan baik dan teratur.Alam Flora mengambil-alih kerja-kerja pembersihan dan kutipan sisa di 58 daripada 163 lokasi bazar Ramadan di seluruh ibu negara bermula 1 Ramadan lalu," katanya dalam satu kenyataan media hari ini.

Mohd. Zain berkata, skop kerja Alam Flora di bazar Ramadan adalah mengutip sisa dan membuat sapuan jalan di sekitar lokasi bazar Ramadan serta tapak peniaga dan pembersihan longkang-longkang terbuka dalam kawasan bazar.

Katanya, Alam Flora menyediakan 375 buah unit tong sisa pelbagai jenis bagi memudahkan peniaga serta orang ramai membuang sisa-sisa bagi mengurangkan aktiviti longgokan sampah tidak terurus.

"Daripada jumlah sisa yang dikutip sapanjang musim perayaan yang lepas, 45 peratus merupakan sisa makanan dan diikuti oleh sisa pukal," katanya.

Beliau dalam pada itu menjangkakan peningkatan sisa buangan secara mendadak pada sambutan Aidilfitri ini dan akan memastikan kerja-kerja pembersihan sentiasa dijalankan agar tidak menyusahkan masyarakat.

Namun, katanya, Alam Flora tetap mengharapkan kerjasama masyarakat bagi mengelakkan alam persekitaran menjadi kotor hingga boleh mencemarkan pemandangan, menyebabkan bau busuk dan pembiakan nyamuk.

Justeru, beliau meminta kerjasama orang ramai untuk mengubungi Pusat Khidmat Pelanggan Alam Flora di talian 1-800-88-7472 untuk membuat aduan mengenai tahap kebersihan di kawasan masing-masing agar tindakan bersesuaian dapat diambil.

"Untuk perkongsian maklumat yang lebih berkesan, orang ramai juga boleh memuat turun aplikasi AlamFlora4u di Google Play dimana perkongsian maklumat dan maklum balas tindakan Alam Flora secara talian," katanya. - mynewshub.my