KUALA LUMPUR - Sebanyak tujuh lagi lokasi di Johor diwartakan sebagai zon larangan merokok oleh Kementerian Kesihatan berkuatkuasa 18 Jun lalu.

Menteri Kesihatan, Datuk Seri Dr. S.Subramaniam berkata, dua daripada kawasan itu merupakan taman rekreasi dan lima lagi merupakan Taman Negara.

"Pengisytiharan ini sejajar dengan permohonan kerajaan Johor untuk memperluaskan kawasan larangan merokok di negeri itu.

"Kawasan itu adalah Taman Rekreasi Town Park 2 dan Park 3 di Taman Seri Austin serta Taman Negara Gunung Ledang, Endau Rompin, Endau Rompin Tambahan, Pulau Kukup dan Tanjong Piai," katanya melalui satu kenyataan media hari ini.

Sehubungan itu, Subramaniam mengingatkan orang ramai aktiviti merokok kawasan tersebut dilarang sama sekali dan mereka yang berdegil akan dikenakan tindakan.

Jelasnya, mereka yang melakukan kesalahan itu boleh dikompaun RM250 atau didenda sehingga RM10,000 atau penjara maksimum dua tahun.

Katanya, zon larangan merokok antara lain bertujuan melindungi orang awam daripada pendedahan asap basi yang boleh memberi kesan buruk terhadap kesihatan. - mynewshub.my