KUALA LUMPUR - Pemuda Gerakan mengalu-alukan kesediaan DAP untuk menjalin kerjasama dengan Barisan Nasional (BN) bagi memastikan tragedi 13 Mei 1969 tidak berulang.

Ketuanya, Tan Keng Liang berharap DAP dapat melaksanakan perkara itu dan memastikan kenyataan tersebut bukan semata-mata retorik.

“Jika Penasihat DAP, Lim Kit Siang ikhlas, beliau mesti memastikan semua pimpinan DAP menghentikan terus kenyataan berbaur provokasi mengenai 13 Mei selepa sini.

“Perpaduan dalam negara tidak boleh diabaikan atas sebab agenda mana-mana parti politik,” katanya melalui satu kenyataan media hari ini.

Keng Liang berkata, Kit Siang perlu juga mengambil tindakan ke atas pemimpin DAP, Dr. P.Ramasamy kerana menyebut perkara sensitif tentang 13 Mei sebelum ini untuk membuktikan keikhlasan itu.

Kit Siang hari ini menyatakan kesediaan DAP untuk bekerjasama dengan BN khususnya UMNO bagi memastikan tragedi berdarah 13 Mei 1969 tidak berulang.

Beliau dipetik berkata, DAP sanggup menjalinkan kerjasama itu kerana ancaman 13 Mei tidak boleh di toleransi sama sekali pada zaman ini.

“DAP tidak akan membiarkan atau bertolak ansur dengan mana-mana ancaman 13 Mei dan kita bersedia untuk bekerjasama sepenuhnya dengan BN untuk memastikan tidak ada satu lagi 13 Mei di Malaysia,” kata Kit Siang. - mynewshub.my