KUCHING - Jabatan Kastam Diraja Malaysia menyasarkan untuk mengutip cukai berjumlah RM900 juta di Sarawak tahun ini menerusi Sistem Maklumat Kastam (SMK) yang digunakannya sejak 20 tahun lepas, kata Ketua Pengarahnya Datuk Seri Khazali Ahmad.

Katanya sehingga kini, kira-kira RM560 juta cukai telah berjaya dikutip di negeri ini menerusi SMK yang bakal digantikan dengan sistem uCustoms bermula 1 Januari 2016, bagi memenuhi keperluan terkini dan peningkatan dari segi maklumat perdagangan yang diperlukan untuk pencukaian.

"Selari dengan peredaran semasa, sistem ini (SMK) sudah tidak mampu mengendalikan maklumat yang semakin meningkat," katanya dalam sidang media selepas perasmian Kempen Kesedaran uCustoms peringkat negeri yang disempurnakan oleh Setiausaha Kerajaan Negeri Tan Sri Mohamad Morshidi Abdul Ghani di sini, hari ini.

Khazali berkata sistem uCustoms kini berada pada peringkat 40 peratus siap dan apabila dapat beroperasi sepenuhnya, ia dijangka dapat mengurangkan ketirisan maklumat dan mempermudah komuniti perdagangan membayar cukai mereka.

Menurutnya apabila siap kelak, sistem ini membolehkan semua urusan percukaian kastam dapat dilaksanakan menerusi peranti pintar tanpa batasan masa. - BERNAMA