PUTRAJAYA - Kementerian Pertahanan Malaysia memberi tumpuan kepada tiga perkara utama dalam menyertai operasi MH17 di Ukraine - memasuki tapak nahas, menjaga keselamatan anggota pasukan serta memastikan serpihan dan tapak nahas tidak diganggu atau dicemari.

Menteri Pertahanan Datuk Seri Hishammuddin Tun Hussein berkata peluang memasuki tapak nahas memerlukan pendekatan diplomasi kerana kawasan itu dikawal oleh pihak pemisah.

Beliau berkata Wisma Putra, yang turut menyertai operasi itu, akan membantu dalam perbincangan diplomasi.

Hishammuddin berkata Menteri Pengangkutan Datuk Seri Liow Tiong Lai akan ke ibu negara Ukraine, Kiev, untuk berunding dalam usaha memudahkan kerja-kerja pasukan penyiasatan Malaysia.

"Waktu (memasuki tapak nahas) akan bergantung kepada perbincangan Liow di Kiev," katanya kepada pemberita selepas mengiringi Perdana Menteri Datuk Seri Najib Tun Razak menemui waris penumpang dan anak kapal pesawat Malaysia Airlines (MAS) Penerbangan MH17 di sebuah hotel di sini, hari ini. - BERNAMA