KUALA LUMPUR - Pelawak Hamid Gurkha dan Amm Raja Lawak antara selebriti yang akan memeriahkan Program Gotong-Royong Membanteras Aedes Bersama Selebriti anjuran Majlis Perbandaran Subang Jaya (MPSJ) di Seri Kembangan di sini pada 15 Jun ini.

Timbalan Pengarah Korporat MPSJ, Muhammad Azli Miswan berkata, program dengan kerjasama Jawatankuasa Penduduk Zon 20 bermula pukul 8 pagi di Taman Serdang Jaya.

Menurutnya, pelbagai aktiviti turut diadakan termasuk pertandingan mewarna untuk kanak-kanak, pemeriksaan kesihatan secara peruma, gerai pameran dan jualan dan kauter bergerak pihak berkuasa tempatan.

"Objektif utama penganjuran program ini untuk menurunkan kadar denggi di kawasan pentadbiran MPSJ dan memberi kesedaran kepada penduduk akan bahaya nyamuk aedes dan meningkatkan kesedaran kepada masyarakat supaya menjaga kebersihan.

"Ia juga bertujuan menggalakkan masyarakat setempat untuk turut sama turun padang menjalankan aktiviti gotong-royong," katanya dalam satu kenyataan media hari ini.

Muhammad Azli dalam pada itu menegaskan MPSJ komited membanteras wabak denggi dengan melakukan aktiviti semburan, membunuh jentik-jentik, melakukan pemeriksaan dan penguatkuasaan pembiakan aedes, melaksanakan pendidikan kesedaran dan penggunaan kaedah Toxorhynchites.

Bagaimanapun, katanya, aspek utama yang perlu diambil perhatian dalam membanteras aedes adalah penjagaan kebersihan rumah dan persekitaran tempat tinggal dalam kalangan masyarakat.
Menurutnya, aspek itu sering diabaikan masyarakat kerana sikap malas dan kurang menitikberatkan aspek kebersihan. - mynewshub.my