KOTA KINABALU - Kementerian Komunikasi dan Multimedia (KKMM) menyasarkan kadar penembusan jalur lebar di Sabah meningkat kepada 90 peratus dalam tempoh tiga tahun lagi daripada 53 peratus sekarang.

Menterinya Datuk Seri Ahmad Shabery Cheek berkata sasaran itu akan dicapai menerusi pelaksanaan fasa 2 projek Jalur Lebar Berkelajuan Tinggi (HSBB) dan pembinaan 179 menara telekomunikasi baharu di seluruh Sabah dalam tempoh berkenaan.

"Ketika ini sebanyak 140 menara telekomunikasi sudah beroperasi di seluruh negeri, manakala 70 lagi dalam pembinaan.

"Bagi kawasan bandar, KKMM akan meningkatkan keupayaan sistem kabel fiber optik untuk jalur lebar berkelajuan tinggi kepada 22,000 port FOP di Kota Kinabalu, Penampang, Sandakan, Tawau, Lahad Datu dan Labuan berbanding 2,670 FOP di Kota Kinabalu saja ketika ini," katanya.

Ahmad Shabery berkata demikian kepada pemberita selepas merasmikan sambutan Hari Telekomunikasi dan Masyarakat Berinformasi Sedunia (WTISD) 2014 di Lintasan Deasoka, di sini hari ini.

Turut hadir Ketua Setiausaha kementerian Datuk Seri Abdul Rahim Mohamad Radzi, Pembantu Menteri Kerajaan Tempatan dan Perumahan Sabah Datuk Joachim Gunsalam, Pengarah Penyiaran Sabah Abdul Jalani Mahmud, Pengarah Jabatan Penerangan Sabah Almain Ajirul, Pengarah Suruhanjaya Komunikasi dan Multimedia Malaysia (SKMM) Sabah dan Wilayah Persekutuan Labuan K. Juslly Elis dan Pengarah Jabatan Hal Ehwal Khas (Jasa) Abdul Manap Lakariba.

"Kita berharap 70 peratus penduduk Sabah mempunyai perkhidmatan telekomunikasi liputan 3G yang membolehkan mereka menggunakan dan melayari Internet," katanya lagi.

Terdahulu, ketika berucap beliau berkata SKMM dan agensi lain di bawah kementerian akan terus meningkatkan tahap penembusan jalur lebar di Sabah terutama menerusi pusat khidmat seperti Pusat Internet 1Malaysia, Pusat Jalur Lebar dan Kampung Tanpa Wayar.

Beliau berkata kerajaan turut mencadang menambah kabel telekomunikasi dasar laut yang menghubungkan Semenanjung, Sabah dan Sarawak membabitkan kos kira-kira RM1 bilion.

Karnival bertemakan 'Jalur Lebar untuk Pembangunan Mampan' itu berlangsung selama dua hari sehingga esok, dari 9 pagi hingga 5 petang.

Karnival bertujuan mendidik masyarakat mengenai impak penggunaan perkhidmatan aplikasi jalur lebar yang mampu menyumbang kepada pembangunan sosioekonomi negara. - BERNAMA