RAUB - Beberapa tangkapan melibatkan pencuri kelapa sawit seperti tidak memberi keinsafan buat individu lain yang masih menjalankan kegiatan terbabit.

Ketua Polis daerah, Superintendan Wan Mohd Samsudin Wan Osman berkata, dua lagi suspek pencuri sawit tandan di Felda Tersang 1, dekat sini berjaya diberkas polis bantuan Felda pada jam 12 tengah malam kelmarin.

Menurutnya, suspek ditahan ketika polis bantuan melakukan operasi penyelewengan sawit tandan dan relai bermula jam 7 petang kelmarin.

“Dua suspek berusia 23 tahun dan 40 tahun ditahan bersama dua guni berisi beberapa tandan sawit," katanya.

Beliau berkata, sebuah motosikal yang belum dikenal pasti pemiliknya turut dirampas dalam operasi terbabit dan kedua-dua suspek positif dadah jenis heroin.

“Hasil siasatan tidak menolak kemungkinan aktiviti mencuri terbabit dilakukan berpunca kerana dadah,” katanya. - <strong>Sinar Harian Online</strong>