<p style="text-align: justify;">BAU - Jawatankuasa Kemajuan dan Keselamatan Kampung (JKKK) atau persatuan perlu memulakan usaha memohon peruntukan daripada kerajaan untuk projek-projek mereka, kata anggota Parlimen Mas Gading Anthony Nogeh Gumbek.</p>
<p style="text-align: justify;">"Anda perlu membuat cadangan kepada kementerian untuk meluluskan sebarang peruntukan," katanya dalam majlis makan malam tahunan Persatuan Warisan Bung Bratak (BBHA) di Kampung Tembawang Sauh di sini malam tadi.

Beliau memuji persatuan itu atas inisiatif memohon dana melalui Kementerian Pelancongan dan Kebudayaan untuk Pusat Warisan Bung Bratak.

"Persatuan itu bersungguh-sungguh mengadakan mesyuarat demi mesyuarat untuk merealisasikan impian mereka dan kini permohonan mereka dipenuhi. Sejumlah RM 8 juta bagi pusat itu diluluskan," kata Nogeh.

Beliau berkata impian itu menjadi kenyataan bagi BBHA apabila kerja-kerja untuk Pusat Warisan Bung Bratak, yang dicadangkan pembinaannya di puncak bukit Bung Bratak (Gunung Bratak) akan dimulakan tidak lama lagi tahun ini.</p>
<p style="text-align: justify;">Jabatan Kerja Raya (JKR) Sarawak akan melaksanakan projek itu mulai daripada kerja mereka bentuk sehingga pembinaan pusat itu.

Nogeh berkata prosedur bagi melaksanakan projek-projek tertentu bukan satu kerja yang mudah namun pengerusi persatuan Datuk Peter Minos dan jawatankuasa kerjanya berusaha bersungguh-sungguh bagi menjadikan impian mendapatkan pusat berkenaan menjadi kenyataan.

Pada majlis itu, Nogeh mengumumkan geran RM20,000 bagi Projek Kecil Luar Bandar untuk membaiki dan menaik taraf dewan serbaguna Kampung Tembawang Sauh.

Bagi pihak persatuan, Nogeh menyampaikan cenderamata kepada ketua kampung Kampung Tembawang Sauh Abui Seli yang akan bersara, atas perkhidmatan dan sumbangannya yang begitu lama kepada masyarakat kampung itu.

Nogeh berharap semua ketua kampung yang telah bersara supaya membantu ketua-ketua kampung yang baharu. - BERNAMA</p>