KUALA LUMPUR - Seorang peniaga peralatan sistem audio dan elektrik mendakwa kerugian hampir RM50,000 selepas ditipu seorang wanita yang menyewa beberapa peralatan panel LED di kedainya dan kemudian menjualkannya.

Seaw Hao Yi berkata wanita itu datang ke kedainya di Jalan Antoi Keong Baru di sini pada 14 Dis lepas untuk menyewa peralatan itu selama 15 hari untuk dipasang di sebuah kedai di kompleks beli-belah terkemuka di sini.

"Sebagai sebahagian daripada syarat sewaan, wanita berkenaan setuju membayar RM13,000 untuk tempoh 15 hari, namun selepas dua minggu wanita itu mahu lanjutkan lagi untuk dua minggu dan saya setuju.

"Selepas dua minggu wanita itu mahu sambung lagi untuk dua minggu tapi saya tidak setuju dan mahu ambil semula semua peralatan saya dan menuntut baki bayaran RM13,000," katanya dalam sidang media di ibu pejabat Gerakan di sini, hari ini.

Seaw bagaimanapun terkejut apabila diberitahu peralatan miliknya telah disewakan pula kepada seorang lelaki yang hanya dikenali sebagai Alan.

"Saya telah hubungi Alan untuk bertanya tentang perkara itu. Tapi Alan maklumkan kepada saya, beliau tidak menyewa barangan tersebut, sebaliknya telah membelinya daripada wanita itu," katanya.

Menurut Seaw, nilai keseluruhan peralatan yang disewakan kepada wanita itu adalah RM35,000 termasuk kos pengangkutan.

Sehubungan itu, dia membuat laporan di Balai Polis Kepong pada 30 Januari lalu.

Pengerusi Biro Perkhidmatan dan Aduan Awam Gerakan, Wilson Lau Hoi Keo yang turut hadir dalam sidang media itu berharap pihak polis dapat menyiasat kes tersebut secepat mungkin memandangkan kes telah dilapor sejak empat bulan lepas. - BERNAMA