MIRI - Seorang pelajar nyaris maut ditetak dengan pedang samurai oleh dua lelaki yang merompaknya di perhentian bas di Taman Tunku, semalam.

Dalam kejadian 10.10 malam itu, mangsa yang berusia 25 tahun berjaya melarikan diri ke dalam rumahnya yang terletak berdekatan perhentian bas berkenaan.
Ketua Polis Daerah Miri, Asisten Komisioner Gan Tian Kee berkata bagaimanapun mangsa luka di belakang dan tengkuk.

Dia kemudiannya dihantar ke Hospital Miri dan dirawat sebagai pesakit luar.

Beliau berkata ibu mangsa sudah membuat laporan polis.

"Mangsa bersama seorang rakan lelakinya sedang duduk berbual di perhentian bas itu apabila mereka didatangi dua lelaki dengan sebuah kereta.

"Kedua-dua lelaki itu keluar dari kereta mereka dan meminta wang serta telefon bimbit mangsa. Mangsa lari ke rumahnya dengan dikejar suspek yang bersenjatakan pedang samurai pendek dan menetak mangsa," katanya.

Beliau berkata, suspek bagaimanapun merompak rakan mangsa barangan bernilai RM1,500 tanpa mencederakannya. - BERNAMA