SEREMBAN - Tindakan remaja berusia 13 tahun memandu teksi milik bapanya tanpa pengetahuan keluarga berakhir dengan tragedi yang meragut nyawanya dan rakan berusia 15, apabila teksi itu terbabas dan melanggar pokok getah dalam kejadian di Jalan Gadong-LBJ dekat sini malam tadi.

Jurucakap polis berkata dalam kejadian 11 malam itu, Muhammad Nazrin Aziz, 13, dan Muhamad Alif Mohamed Zabri, 15, dari Taman Gadong Jaya, maut di tempat kejadian.

Akibat rempuhan yang kuat kedua-duanya tercampak keluar dari teksi dan mengalami kecederaan parah pada badan dan kepala, kata jurucakap itu kepada pemberita di sini hari ini.

Menurutnya siasatan awal polis mendapati Muhammad Nazrin bertindak memandu teksi bapanya untuk bersiar-siar bersama Muhamad Ali ketika keluarganya keluar membeli persiapan raya.

Mayat kedua-dua remaja itu dihantar ke Hospital Tuanku Jaafar Seremban untuk bedah siasat.

Sementara itu Ketua Polis Trafik negeri Supt Abdul Aziz Ali ketika dihubungi mengesahkan kejadian. - BERNAMA