<p style="text-align: justify;">KUALA LUMPUR - Program peningkatan pembangunan atlet pelapis oleh Kementerian Belia dan Sukan (KBS) dilihat memberi impak besar terhadap peningkatan mutu sukan negara.</p>
<p style="text-align: justify;">Menyatakan demikian, menteri berkenaan Khairy Jamaludin berkata program yang bertujuan memastikan kecemerlangan bidang sukan itu berkembang maju dalam menyediakan barisan atlet pelapis seawal usia tujuh tahun.</p>
<p style="text-align: justify;">"Program ini menunjukkan tindak balas positif seperti yang dilihat melalui kecemerlangan atlet di bawah program pelapis ini yang berjaya memenangi sembilan emas, enam perak dan 15 gangsa pada Sukan SEA Myanmar lalu," katanya.</p>
<p style="text-align: justify;">Beliau berucap pada Majlis Anugerah Sukan Negara 2013 di Stadium Juara, Bukit Kiara di sini.</p>
<p style="text-align: justify;">Penyampaian anugerah itu disempurnakan Timbalan Perdana Menteri Tan Sri Muhyiddin Yassin.</p>
<p style="text-align: justify;">Menurut Khairy, jumlah atlet yang dinaik taraf ke program atlet elit Majlis Sukan Negara (MSN) sepanjang 2013 telah meningkat dengan 40 atlet tahun lalu berbanding 39 pada 2012, 37 pada 2011 dan 34 pada 2010.</p>
<p style="text-align: justify;">Khairy menarik perhatian bahawa melalui Pelan Pembangunan Bola Sepak Negara, diharap jumlah pemain berbakat berumur tujuh hingga 17 tahun dapat ditingkatkan kepada 47,500 pemain lelaki dan 3,625 pemain wanita pada 2020.</p>
<p style="text-align: justify;">Menurutnya lagi, kerajaan komited untuk melihat lebih ramai atlet negara berjaya di pentas antarabangsa dengan memulakan program persediaan atlet pelapis lebih awal bagi menghadapi temasya besar seperti Sukan Komanwel dan Sukan SEA Singapura 2015 seterusnya Sukan Olimpik Rio 2016 di Brazil.</p>
<p style="text-align: justify;">"KBS juga sudah mula memulakan persediaan atlet untuk menghadapi Sukan SEA Kuala Lumpur 2017, bukan sahaja selaku penganjur malah untuk memastikan atlet negara meraih sebanyak mungkin pingat emas serta muncul juara keseluruhan pada temasya itu nanti," katanya. - BERNAMA</p>