BANDAR BAHARU - Kerajaan telah meluluskan peruntukan bagi pembinaan Kompleks Sukan Komuniti di Serdang di sini selain penambahbaikan di kawasan rekreasi di Serdang dan Bandar Kulim, melibatkan kos keseluruhan RM5.4 juta.

Anggota Parlimen Kulim/Bandar Baharu Datuk Abdul Aziz Sheikh Fadzir berkata kerja asas pembinaan kompleks sukan di tapak bekas bangunan Ibu Pejabat Polis Daerah Bandar Baharu di Jalan Selama, Serdang akan dimulakan Mei ini.

Kompleks sukan berharga RM5 juta di tapak seluas 1.5 hektar antara lain akan dilengkapi padang futsal, gimnasium dan gelanggang badminton dan dijangka siap pada 2015, katanya kepada pemberita selepas menghadiri program gotong royong bersama-sama penduduk di Kampung Majidi, Serdang, di sini hari ini.

Abdul Aziz berkata peruntukan sebanyak RM200,000 juga telah diluluskan untuk kerja-kerja penambahbaikan di Taman Tasik Perdana Serdang seperti pangkalan untuk perahu kayuhan dan menambah beberapa perahu untuk aktiviti beriadah di kawasan rekreasi itu.

"Taman Tasik Kulim juga mendapat mendapat peruntukan RM200,000 untuk menambah beberapa buah perahu kayuh dan juga menyediakan lampu limpah sekitar bangunan di tepi tasik berkenaan dalam usaha mengindahkan lagi kawasan berkenaan," katanya.

Sementara itu, Abdul Aziz yang juga Ketua Umno Bahagian Kulim/Bandar Baharu berkata Umno bahagian dengan kerjasama badan bukan Kerajaan, Rela dan Jabatan Hal Ehwal Khas (Jasa) telah menjalankan aktiviti di bawah Program Membantu Rakyat (MEMBARA) di 10 kampung dan taman perumahan dalam kawasan Parlimen berkenaan sejak Mac lalu.

Katanya peruntukan dikeluarkan mengikut Pusat Daerah Mengundi (PDM) iaitu kira-kira RM10,000 setiap PDM yang akan dipecahkan mengikut kampung-kampung yang telah ditetapkan mengikut keperluan kawasan masing-masing.

“Peruntukan dibiayai Umno sendiri dan juga JASA berjumlah RM10,000 dalam usaha mendekatkan lagi masyarakat dengan Umno serta JASA," katanya.

Pada majlis itu, Abdul Aziz turut menyampaikan sumbangan kerusi roda kepada Rafeah Mahmud, 65, yang menderita serangan angin ahmar sejak enam bulan lalu. - BERNAMA